b'\n_START_ARTICLE_\nVilniaus universiteto superkompiuteris\n_START_PARAGRAPH_\nVilniaus universiteto superkompiuteris\xc2\xa0\xe2\x80\x93 Vilniaus universiteto (VU) Matematikos ir informatikos fakulteto (MIF) ir Fizikos fakulteto (FF) superkompiuteriai._NEWLINE_FF superkompiuteris sudarytas i\xc5\xa1 2196 skai\xc4\x8diavimo branduoli\xc5\xb3, kuri\xc5\xb3 na\xc5\xa1umas  26 Tflop\xc5\xb3 (su 1988 branduoliais), 15 TB paskirstytos atminties superklasterio ir 1 Tflopo su 2,5 TB bendros atminties SMP superkompiuterio, kurie turi prieig\xc4\x85 prie 290 TB didelio na\xc5\xa1umo failin\xc4\x97s sistemos._NEWLINE_MIF superkompiuteris yra 1920 procesori\xc5\xb3, 3648 GB darbin\xc4\x97s atminties ir 620 TB diskin\xc4\x97 atmintis.\n_START_SECTION_\nVeikla\n_START_PARAGRAPH_\nPaskirtis\xc2\xa0\xe2\x80\x93 atlikti skai\xc4\x8diavimus. Ji skirta kurti ir palaikyti e-infrastrukt\xc5\xabrai, reikalingai akademinei visuomenei, vie\xc5\xa1ajam sektoriui, biznio poreikiams bei u\xc5\xbesienio partneriams ir yra sukurta ES Strukt\xc5\xabrini\xc5\xb3 fond\xc5\xb3 l\xc4\x97\xc5\xa1omis. Vilniaus Universiteto LitGrid-HPC infrastrukt\xc5\xabra yra sukoncentruota dviejuose atviros prieigos superkompiuteri\xc5\xb3 centruose._NEWLINE_MIF superkompiuteriu taip pat gali naudotis Santaros sl\xc4\x97nis, kibernetinio saugumo specialistai ar kriminalistai, gal\xc4\x97siantys grei\xc4\x8diau atlikti biometrini\xc5\xb3 duomen\xc5\xb3 skai\xc4\x8diavimus. \xc4\xaediegus genomo skai\xc4\x8diavimo program\xc4\x85, dirbama su Medicinin\xc4\x97s genetikos centru._NEWLINE_FF superkompiuter\xc4\xaf \xe2\x80\x9eHPC Saul\xc4\x97tekis\xe2\x80\x9c administruoja Fizikos fakulteto Teorin\xc4\x97s fizikos katedra. Taip pat administravime dalyvauja Fizini\xc5\xb3 ir technologijos moksl\xc5\xb3 centras. FF superkompiuteris suprojektuotas spr\xc4\x99sti kvantin\xc4\x97s chemijos u\xc5\xbedavinius, tod\xc4\x97l juo galima spr\xc4\x99sti didelio na\xc5\xa1umo reikalaujan\xc4\x8di\xc5\xb3 \xc4\xafvairius fizikinio pob\xc5\xabd\xc5\xbeio u\xc5\xbedavinius. FF superkompiuteri\xc5\xb3 resursais taip pat naudojasi Saul\xc4\x97tekio sl\xc4\x97nis._NEWLINE_VU superkompiuteris atviras visai Lietuvos akademinei bendruomenei, verslui. Skai\xc4\x8diavimai mokami.\n_START_SECTION_\nIstorija\n_START_PARAGRAPH_\n1955\xc2\xa0m. Vilniaus universitete prof. Adolfo Jucio, kuris vadovavo Teorin\xc4\x97s fizikos katedrai, iniciatyva prad\xc4\x97jo veikti pirmasis elektroninis skai\xc4\x8diavimo \xc4\xafrenginys Lietuvoje\xc2\xa0\xe2\x80\x93 elektroninis integratorius ELI-12. J\xc4\xaf sutiko atiduoti Maskvos Lomonosovo universitetas._NEWLINE_1957\xc2\xa0m. pavasar\xc4\xaf ilgalaik\xc4\x97ms sta\xc5\xbeuot\xc4\x97ms \xc4\xaf SSSR MA Skai\xc4\x8diavimo centr\xc4\x85 i\xc5\xa1vyko fizikai-teoretikai J. Glembockis ir K. \xc5\xbdukauskas. Pirmasis studijavo programavimo pagrindus ir mok\xc4\x97si spr\xc4\x99sti kvantin\xc4\x97s atomo teorijos u\xc5\xbedavinius. Antrasis studijavo elektronini\xc5\xb3 skai\xc4\x8diavimo ma\xc5\xa1in\xc5\xb3 konstrukcij\xc4\x85. _NEWLINE_2001\xc2\xa0m. Lietuvos fizikos \xc5\xbeurnale paskelbtame straipsnyje  buvo parodyta, kad sukurta 20 standartini\xc5\xb3 asmenini\xc5\xb3 kompiuteri\xc5\xb3 sistema yra de\xc5\xa1imtis kart\xc5\xb3 pigesn\xc4\x97 ir, sprend\xc5\xbeiant standartinius kvantin\xc4\x97s chemijos u\xc5\xbedavinius Gamess-US programiniu paketu, yra apie 25 kartus na\xc5\xa1esn\xc4\x97 lyginant su 4 mazg\xc5\xb3 IBM RS/6000 SP2, kuris buvo tuo metu vienas galingesni\xc5\xb3 superkompiuteri\xc5\xb3 Lietuvoje. Kvantin\xc4\x97s chemijos program\xc5\xb3 paketai pasi\xc5\xbeymi tuo, kad tuo pa\xc4\x8diu metu labai apkrauna kompiuterini\xc5\xb3 sistem\xc5\xb3 procesorius, operatyvi\xc4\x85j\xc4\x85 atmint\xc4\xaf, diskin\xc4\x99 atmint\xc4\xaf ir apjungiant\xc4\xaf sistem\xc4\x85 kompiuterin\xc4\xaf tinkl\xc4\x85. Tod\xc4\x97l jie da\xc5\xbenai naudojami superkompiuteriams testuoti ir palyginti j\xc5\xb3 na\xc5\xa1umui. Lietuvos fizikos \xc5\xbeurnale paskelbtas straipsnis buvo rezultatas dviej\xc5\xb3 sukurt\xc5\xb3 paskirstytosios atminties kompiuterini\xc5\xb3 sistem\xc5\xb3: Vilniaus universiteto Fizikos fakulteto Teorin\xc4\x97s fizikos katedroje kompiuteri\xc5\xb3 klas\xc4\x97je sujungt\xc5\xb3 \xc4\xaf vien\xc4\x85 sistem\xc4\x85 10 asmenini\xc5\xb3 kompiuteri\xc5\xb3 ir Lietuvos Karo akademijoje sujungt\xc5\xb3 \xc4\xaf sistem\xc4\x85 20 asmenini\xc5\xb3 kompiuteri\xc5\xb3. Lietuvos Karo akademijoje sistema sukurta, vadovaujant prof. Rimanto Rakauskui, tuo metu buvo viena i\xc5\xa1 galingesni\xc5\xb3 Lietuvoje. _NEWLINE_Nuo 2006 m. VU pl\xc4\x97tojamas superkompiuteri\xc5\xb3 parkas. Tais pa\xc4\x8diais metais MIF \xc4\xafsigijo 200 procesori\xc5\xb3 superkompiuter\xc4\xaf. Juo naudojamasi iki \xc5\xa1iol, ta\xc4\x8diau pirmajame VU superkompiuteryje skai\xc4\x8diavimo paj\xc4\x97gum\xc5\xb3 visiems neu\xc5\xbeteko._NEWLINE_Nuo 2007\xc2\xa0m. FF Teorin\xc4\x97s fizikos katedroje prad\xc4\x97jo veikti ES strukt\xc5\xabrini\xc5\xb3 fond\xc5\xb3 l\xc4\x97\xc5\xa1omis \xc4\xafsigytas lygiagre\xc4\x8di\xc5\xb3j\xc5\xb3 skai\xc4\x8diavim\xc5\xb3 superkompiuteris \xe2\x80\x9eFizika 100\xe2\x80\x9c. \xc5\xa0i nauja technika naudojama vyksm\xc5\xb3 molekulin\xc4\x97se nanosistemose kompiuteriniam modeliavimui, magistrant\xc5\xb3, doktorant\xc5\xb3 ir bakalaur\xc5\xb3 moksliniams tyrimams._NEWLINE_Naujojo MIF superkompiuterio darbo visu paj\xc4\x97gumu prad\xc5\xbeia\xc2\xa0\xe2\x80\x93 2011 m. bir\xc5\xbeelio m\xc4\x97n. Ketinama teikti kompleksines paslaugas vie\xc5\xa1ajam sektoriui ir verslui._NEWLINE_2011 m. pilnu paj\xc4\x97gumu prad\xc4\x97jo veikti naujas FF superkompiuteris \xe2\x80\x9eFizika 1000\xe2\x80\x9c._NEWLINE_2013 m. Vilniaus universitetas pasira\xc5\xa1\xc4\x97 bendradarbiavimo sutart\xc4\xaf su Lietuvos nacionaliniu radiju ir televizija (LRT), kurios pagrindu sutarta prad\xc4\x97ti LRT internetinio video archyvo perkodavimo darbus, naudojantis FF superkompiuterio \xe2\x80\x9eFizika 1000\xe2\x80\x9c resursais._NEWLINE_2014 m. pilnu paj\xc4\x97gumu prad\xc4\x97jo veikti naujas FF superkompiuteris \xe2\x80\x9eFizika 2000\xe2\x80\x9c (atnaujintas \xe2\x80\x9eFizika 1000\xe2\x80\x9c), kurio na\xc5\xa1umas buvo padidintas iki 26 TFlop\xc5\xb3 su 15 TB paskirstyta RAM ir 290 TB Lustre diskine sistema.'